नर्सिङ छोडेर हेयर कटिङमा स्थापित निरु
कुनै बेला नर्सिङ पेसामा आबद्ध निरु कुँवर जीवनमा केही फरक ढङ्गले स्थापित हुने चाहना राख्नुहुन्थ्यो ।
काठमाडौं, चैत २१ गते । कुनै बेला नर्सिङ पेसामा आबद्ध निरु कुँवर जीवनमा केही फरक ढङ्गले स्थापित हुने चाहना राख्नुहुन्थ्यो ।एउटै पेसामा मात्र सीमित नभई  सिर्जनात्मक क्षेत्रमा फराकिलो सोचले अघि बढ्नुपर्छ भन्ने लागेपछि करिब २४ वर्षअघि नर्सिङ पेसा छोडेर ब्युटीसियनको तालिमका लागि उहाँ थाइल्याण्ड जानुभयो ।उहाँले थाइल्याण्डमा करिब पाँच वर्ष महिला र पुरुष दुवैको कपाल काट्ने सेवामुखी काममा आबद्ध हुनुभएको बताउनुभयो ।उहाँले भन्नुभयो, “नर्स पेसा गर्थें । ठुला डाक्टरहरुसँग पनि काम गरेको थिएँ । त्यतिले मात्र जीवनस्तरलाई माथि लान सकिएन । ममा योभन्दा अझै केही गर्न सक्छु भन्ने भावना आयो । थाइल्याण्ड गएर महिलाको साथसाथै पुरुषको कपाल काट्ने र थेरापिष्ट तालिम लिएँ ।”निरुसँग विदेशमै रहेर सोही पेसालाई निरन्तरता दिने विकल्प नभएको होइन तर,आफूसँग भएको सीप र जाँगर स्वदेशमा लगानी गर्ने निधो गरेर नेपाल फर्कनुभयो ।उहाँले भन्नुभयो, “सेवा गर्ने क्षेत्रमा काम गर्न असाध्यै मन लाग्थ्यो । तर सेवाले मात्र नपुग्ने रहेछ । म अलिकति सिर्जनात्मक दिमागको भएकोले निरन्तर गर्न सकियो भने आर्थिक स्थिति राम्रो बनाउन सकिने रहेछ । यही पेसाले घर बनाएको छु । केटा मान्छेले कपाल काटे भने तीनदेखि पाँच मिनेटमा दुई, तीन सय कमाइ हुन्छ ।”महिलाका लागि महिलाले सञ्चालन गरेका पार्लरहरु मुस्किलैले भेटिने त्यो समयमा उहाँले महिला र पुरुष दुवैले सेवा लिन सक्ने गरी ब्युटीपार्लर एवम् बार्बर स्थापना गर्नुभयो । उहाँले भन्नुभयो, “नयाँ चीज जुनै पनि ल्याउँदा समाज अलि कन्जरभेटिभ छ । समाजले भन्यो भनेर पछाडि फर्कियो भने कहिल्यै अगाडि बढ्न सकिँदैन । साथीहरुले महिलाका लागि पार्लर खोल्थे । मेरो ठाउँमा चाहिँ गर्लफ्रेन्ड, ब्वाईफ्रेन्ड भए पनि निर्धक्क आउँथे ।”कस्मेटिक क्षेत्र भएकोले गर्दा सुरुवाती चरण चुनौतीपूर्ण रहेको उहाँको भनाइ छ । फेरि, यो पेसालाई हेयले हेर्ने सामाजिक दृष्टिकोण पनि थियो ।उहाँले भन्नुभयो, “सोच चाहिँ उच्च राख्नुपर्‍यो । यिनीहरु तल्लो जातको हो भनेर सोच्ने पनि देखियो । कति ठाउँमा जाँदाभित्र बोलाउन पनि अप्ठ्यारो मान्नुभयो । हामी आफ्नो पेसामा आफूलाई गौरव ठान्छौं । चोरेको, ढाँटेका छैनौं । रामलाई नै काम मान्नु भन्छन् नि, त्यो श्रद्धा गर्छौं । चाहेको ठाउँमा सहयोग पनि गर्न सक्छु । अति खुसी लाग्छ ।”यस्ता सबै कुरालाई चिर्दै निरन्तर सङ्घर्षरत निरु आफ्नो क्षेत्रमा अब्बल रुपमा स्थापित हुनुभएको छ । भिडियो : मनोजरत्न शाही